**Отчет за дейността на читалище „Напредък” с. Чепинци –**

**1927 г. – София за 2019 г. направен на годишното отчетно**

**събрание, проведено на 18.02.2020г.**

В нашето село, по различни причини, сравнително късно – 1927 г. се основава народното читалище „Напредък”. Години на подем и на застой, заедно с народа ни, преживява и то.

Но ето вече 93 г. то съществува, въпреки превратностите на живота. От създаването му, та до днес основната му цел е да съхранява и разпространява народните традиции и обичаи, и запазването на българската идентичност.

Въпреки липсата на собствен дом (сего то се помещава в сградата на кметството), читалището продължава да развива активна библиотечна и културна дейност и да доказва своята жизненост и борбеност срещу духовната разруха и нравствена криза на обществото ни.

През 2019 г. към читалището функционираха няколко школи, клубове и групи : Школа за народни танци „Шопска китка” , Женска пенсионерска певческа група „Славейче”, Школа по математика, Клуб „Християнка” и Клуб за спортни танци. А сега, от новата 2020 г. вече и клуб по карате. Имаме и нашата гордост – един индивидуален изпълнител на народни песни – 11 – годишният Борис Стойнов, който е любимец на всички и покорител на сърцата и сцената.

Към читалището съвместно с училището се сформират и временни колективи, съобразно празниците – „Коледари” и „Лазарки”.

Всички тези формирования вземат дейно участие в местни, районни, градски, национални и международни фестивали и конкурси, където печелят овации и награди.

От съществуването на читалището до днес е запазен и съхранен типично шопския чепински празник „Дим Тодоро”с който започва всяка календарна година – на 1-ви януари. Освен него в селото се празнува „Бабин ден”, който вече втора година се прави по стар народен обичай – с поливане, даруване на бабата, прекадяване на трапезата и с молитва за благодарност започва веселието. Денят на самодееца също се отбелязва със сбирка на всички радетели на самодейността, които могат да присъстват.От две години насам съвместно с кметството се възстанови и обичая „Тодоровден”на който има водосвет, захранване на конете, кушия и народно веселие. Вече 17 години се провежда и „Фестивала на шопския хумор”, където активно участие вземат нашите самодейци и други читалищни колективи от района. На фестивала през 2019 г.взеха участие около 160 души, а гостите се радваха и на присъствието на пътуващото читалище „Бащино огнище”водено от Ивайло Шопски. Празнува се и Деня на детето – 1-ви юни съвместно с детската градина и училището.Рисунките на асфалт бяха изключително интересни, а децата взели участие бяха над петдесет. За награди бяха разданени дискове с приказки, книжки и лакомства.Селото ни прави най-големият събор в района – „Пресвета”, където миналата година Борис Стойнов откри музикалната част, а поканеният от кметството оркестър създаде настроение и вити хора. Отбелязваме и Денят на народните будители. По този повод в библиотеиката бе осъществена кампанията „Прочети книга – вземи подарък”, която продължи един месец, а всички участници получиха като награда – български исторически роман в два тома, подсигурени от дарители.

Клубът по математика, воден от г-жа Иванова продължи своята работа и през 2019 г.

Съвместно с кметството правим и общоселси детски Коледен празник със Снежанка, дядо Коледа и много подаръци. През 2019г. този празник беше по-интересен и различен със запалване то на светлините на коледната елха и фойорверки, а подготвената пиеса беше приета изключително радостно от присъстващите.В селото ни има Дом за възрастни хоспитализирани хора „Градина” и нашите самодейци по различни поводи им изнасят програми и даряваме мартенички изработени от детската работилница.

Освен гореизброените празници се правят и други по-малки , но също толкова значими културни изяви съвместно с училището,като тържества , изложби на сурвачки, мартеници, рисувани яйца, картички и рисунки. С началния курс в училището се проведе среща с детската писателка Анелия Сенгалевич, препоръчана от Съюза на българските писатели, която премина изключително интересно за децата.

В деня на Християнското семейство -21 ноември 2019 г.- съвместно с началния курс в училището се отпразнува една година от откриването на Творческата работилница „Зора”, която донесе много емоции на децата. През годината децата се научиха на интересни и полезни за тях неща, които те си изработват сами с помощта на тяхната ръководителка Диана Георгиева. Веднъж седмично децата се събират и работят, а с направеното от тях се правят изложби и благотворителни базари.Освен Великденският базар, в края на годината в училището се състоя голям Коледен базар, който беше открит от нашите коледари с коледната благословия в присъствието на районният кмет - г-жа Райчева. Такъв имаше и на площада по време на общоселското детско Коледно тържество. Всички изложени сурвачки и сувенири предизвикаха голям интерес и се изкупиха светкавично.

Читалището работи по апликационни форми, като по този начин се набавят средства за по-големите мероприятия, предимно „Шопският фестивал” през м. април.

През миналата година кандидатствахме по програма „Зелена София”. По този проект отпуснаха 5000 лв. за оборудване на градинката в горната махала – беседка, пейки, кошчета за боклук и много зеленина. Всичко беше доставено в срок, а с помощта на хора от махалата тези неща се съхраняват и сега на пролет ще се поставят на място. Отправяме благодарност на Недко Трайков и Маргарита Красимирова за съдействието им.

Библиотеката е основно звено в работата на читалището, откъдето тръгват много идеи и мероприятия. От месец септември библиотекар е Диана Георгиева.Фондът на библиотеката към края на 2019 г.е 7245 тома като имаме за годината около сто книги предимно дарения с които фондът се увеличи. Читателите макар и с малко, но и те се увеличават всяка година. Имаме и годишен абонамент на в-к „Минаха години”, който се съхранява и е достъпен за читателите.

Вече втора година правим и „Алея на книгата” – това е мероприятие при което оставяме дарени книги по пейките по алеята, за да предизвикаме интерес у минаващите пешеходци, и наистина се получава.

Жителите на селото вече разбраха, че имаме копирна техника и ламинатор и често идват за услуги.По този начин се популяризира и библиотеката, а някои стават и читатели.

Всички по-значими куртурни събития на читалището и кметството се отразяват чрез публикации в „Софийски вестник”и фейсбука на читалището.

През м. април 2019 г. читалището получи дарение от фондация „Възраждане на балгарските села” - четири компютъра с безплатен интернет, които са достъпни за всички. През ваканцията децата играят на различни игри, участват в състезания помежду си, но имат възможност да ползват и безплатното приложение „Аз уча”. От есента стартира безплатен курс по компютърна грамотност за възрастни, който се прие много добре и вече имаме обучени три жени успешно преминали през началният етап на обучение. Сега очакваме и други да се запишат.

Всички годишнини и празници се отбелязват с витрини с подходяща литература. За световния ден на детската книга – 2 април и деня на книгата – 23 април се правят сбирки в училището където се четат приказки от най-малките. За 24 май – Денят на славянската писменост по традиция библиотеката се посещава и от предучилищната група от детската градина, а на сбирките на клуб „Християнка” се четат беседи по повод християнските празници в нашия живот. В интернет страницата на читалището, се публикуват материали от проведени и предстоящи събития, отбелязват се празници и друга културна информация, достигаща до по-голяма аудитория.

Читалището се финансира от Министерство на културата. За 2019 г. сме получили субсидия в размер на 18980 лв., а по Апликационна форма към Дирекция „Култура” на Столична община – 450 лв. за Шопския фестивал.

И през 2019 г. взаимодействието на читалището с другите местни институции бе отлично. Благодарение на тогавашния кмета – Сашо Йорданов, на Катя Николова –тогава секретар в кметството, учителите – Славка Павлова и Соня Петрешкова, Данка Матеева и др. всички мероприятия са осъществени на ниво. Изключително ползотворна е и съвместната ни дейност с ПД „Дълголетие”, ПД „Златна есен”, Детската градина.

Читалище „Напредък” не разполага със собствена материална база и по настоящем заема около 70 кв.м. площ в сградата на кметството, където е разположена само библиотеката в три помещения, което е изключително незадоволително. Благодарение на предишният кмет на Чепинци - Сашо Йорданов започна преустройството на старата баня в читалищна сграда. Сега временно е спряна работата по този ремонт, но имаме уверението на районния кмет Даниела Райчева, че работата ще продължи. Надяваме се, че там ще има простор за работа и най-вече музейната сбирка да се пренесе и подреди в подходящо помещение, тъй като достъпът до нея вече е затруднен.

И накрая да ви кажа, че читалището вече е регистрирано в Агенцията по вписванията според изискванията, а библиотеката - в регистъра на обществените бибилиотеки към Министерството на културата.

10. 02. 2020г. Материала подготви : Мария Иванова